Vanjaar se topdrie-Boerewors-makers is… | Maroela Media
James Lebepe, Moses Mathebule en Queen Mathebule. Foto: Verskaf
Vanjaar se topdrie-finaliste in die Championship Boerewors-kompetisie is die naweek aangewys.
Angelique Wagner, woordvoerder van dié inisiatief deur Shoprite Checkers, het Sondag gesê die drie finaliste is Saterdag by top-18-ronde in Kaapstad gekies.
“Die kompetisie was taai, maar die boereworsresepte van Queen Mathebule, van Malamulele in Limpopo, James Lebepe, van Pretoria in Gauteng, en Moses Mathebule, van Lenyenye in Limpopo, het koning gekraai,” het Wagner gesê.
Die topdrie-finaliste se boerewors gaan vanaf 18 Augustus tot 8 September in Shoprite- en Checkers-winkels beskikbaar wees.
“Daarna is dit in die publiek se hande om dit te koop, te proe en vir hul gunsteling in die 25ste Championship Boerewors-titel te stem.”
Die wenner sal op 13 September gekroon word en wegry met ŉ splinternuwe Toyota Hilux 2.8 GD-6-dubbelkajuitbakkie.